**Resolution**

**Rudersdalkredsen opfordrer politikere og forvaltning til at styrke inklusionsindsatsen i kommunen med udgangspunkt i nedenstående anbefalinger fra Undervisningsministeriet.**

Rudersdalkredsen har arbejdet med Undervisningsministeriets rapport: ’Afrapporteringen af inklusionseftersynet’.

Rapporten indeholder 98 anbefalinger. Ekspertgruppen bag rapporten foreslår, at man prioriterer nogle få at begynde med.

På baggrund af vores lokale inklusionsundersøgelse for medlemmerne, hvor:

*- 65 % svarer at de ikke føler sig rustet til at undervise/håndtere de elever, der i dag er inkluderet i almenundervisningen*

 *-77 % svarer, at de har elever i deres klasser, der ikke får den støtte, som de har behov for*

*- 60 % svarer nej til at have fået kompetenceudvikling i forbindelse med inklusionen*

opfordrer vi til, at politikere og forvaltning styrker inklusionsindsatsen i kommunen, med udgangspunkt i følgende to anbefalinger:

* **Bedre prioritering af indsatser og resurser på alle niveauer (3.4)**

Ekspertgruppen finder, at: *’både skolens medarbejdere og forældre oplever manglende gennemsigtighed i prioriteringen af resurser til inklusion.’*

*(Afrapportering af inklusionseftersynet 3.4. s. 23)*

Ekspertgruppen vurderer, at:

*’Der er nogle steder usikkerhed om, hvorvidt resurserne er til stede til at sikre en styrket almenundervisning og inkluderende læringsmiljøer, og at elever med særlige behov faktisk lærer noget og trives. Der er behov for en større gennemsigtighed i forhold til de prioriteringer, der foretages.
(Afrapportering af inklusionseftersynet 3.4. s. 23)*

* **Styrket praksisnær kompetenceudvikling, sparring og rådgivning af medarbejdere (3.7)**

Ekspertgruppen finder, at:

*’Ekspertgruppen har identificeret en række udfordringer, der handler om, hvilke grundlæggende kompetencer og viden, der er til stede i lærer- og pædagogteamet, og hvilke kompetencer og viden der skal hentes hos ressourcepersoner. ’*

*(Afrapportering af inklusionseftersynet 3.7. Side 30)*

Ekspertgruppen vurderer, at: *’Konflikter, udadreagerende adfærd og brandslukning ofte fylder for meget i skolen. Også derfor skal den fælles tilgang til inkluderende læringsmiljøer og praksis på skolerne styrkes. Dette skal blandt andet ske ved at udvikle de praksisnære kompetencer, jvf. ekspertgruppens anbefalinger i forhold til kompetencer.’
 (Afrapportering af inklusionseftersynet 3.7. s. 30)*

*Vedtaget på Rudersdalkredsens generalforsamling 23. marts 2017*